CELEX: 32014D0672
Language: hr
Date: 2014-09-24 00:00:00
Title: 2014/672/EU: Provedbena odluka Komisije оd 24. rujna 2014. o produljenju imenovanja tijela za reviziju performansi jedinstvenog europskog neba

25.9.2014   
            
            
               HR
            
            
               Službeni list Europske unije
            
            
               L 281/5
            
         PROVEDBENA ODLUKA KOMISIJE
   оd 24. rujna 2014.
   o produljenju imenovanja tijela za reviziju performansi jedinstvenog europskog neba
   
      (2014/672/EU)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (1), a posebno njezin članak 11. stavak 2.,
   budući da:
   
               (1)
            
            
               Odlukom Komisije od 29. srpnja 2010. (2) Europska organizacija za sigurnost zračne plovidbe (Eurocontrol), osnovana 13. prosinca 1960. Međunarodnom konvencijom o suradnji radi sigurnosti zračne plovidbe, kako je izmijenjena 12. veljače 1981. i revidirana 27. lipnja 1997., koja djeluje putem svoje Komisije za reviziju performansi, koju pak u radu podupire odjel za reviziju performansi, određena je kao tijelo za reviziju performansi jedinstvenog europskog neba za razdoblje koje završava 30. lipnja 2015.
            
         
               (2)
            
            
               Dopisom od 11. kolovoza 2010. Komisija je imenovala predsjednika tijela za reviziju performansi, a Odlukom Komisije od 25. srpnja 2013. (3) Komisija je odobrila članove tog tijela, oboje za razdoblje koje završava 30. lipnja 2015.
            
         
               (3)
            
            
               I nakon 30. lipnja 2015. nužno je nastaviti primati stručnu potporu kao pomoć Komisiji i nacionalnim nadzornim tijelima i stoga, zbog njegovih važnih zadaća, imenovati tijelo za reviziju performansi na dodatno razdoblje, kako je utvrđeno u članku 11. stavku 2. Uredbe (EZ) br. 549/2004 i u članku 3. Provedbene uredbe Komisije (EU) br. 390/2013 (4).
            
         
               (4)
            
            
               Nakon završetka prvog referentnog razdoblja, koje završava 31. prosinca 2014., Komisija treba preispitati učinak, opseg i učinkovitost plana performansi, što uključuje i tijelo za reviziju performansi. S obzirom na to, primjereno je da dodatno razdoblje imenovanja tijela za reviziju performansi završava 31. prosinca 2016. kako se ne bi prejudicirali rezultati te revizije, što bi moglo dovesti do budućih promjena zadaća, imenovanja i sastava tog tijela. Datum završetka 31. prosinca 2016. odgovara i referentnom razdoblju u skladu s člankom 3. stavkom 1. Provedbene uredbe (EU) br. 390/2013, utoliko što se njime dopušta da tijelo za reviziju performansi dovrši svoj rad povezan s donošenjem planova performansi za drugo referentno razdoblje (2015.–2019.), razvije ciljeve performansi na razini cijele Unije s ciljem njihove primjene od 2017. u odnosu na utvrđeni jedinični trošak za terminalne usluge u zračnoj plovidbi te procijeni u 2016. prometne pretpostavke koje su korištene za određivanje ciljeva performansi na razini cijele Unije za drugo referentno razdoblje.
            
         
               (5)
            
            
               Komisija Eurocontrola za reviziju performansi, koja je u ovom trenutku i dalje najprimjerenije tijelo za obavljanje tih zadaća, nije uložila nikakav prigovor na svoje imenovanje kao tijelo za reviziju performansi za dodatno razdoblje. Predsjednik i članovi tog tijela, koji su prethodno bili odabrani na temelju postupka utvrđenog u članku 4. stavku 4. i članku 5. stavku 1. Odluke Komisije od 29. srpnja 2010., također su potvrdili svoju dostupnost za novi mandat. S obzirom na ograničeno trajanje ovog dodatnog razdoblja i važnost osiguranja kontinuiteta u početku referentnog razdoblja, u ovoj fazi nije primjereno započinjati novi postupak odabira.
            
         
               (6)
            
            
               Imenovanje tijela za reviziju performansi i imenovanje njegova predsjednika i članova stoga treba obnoviti za razdoblje koje završava 31. prosinca 2016.
            
         
               (7)
            
            
               U skladu s Uredbom (EZ) br. 549/2004, tijelo za reviziju performansi mora biti nepristrano, imati odgovarajuće sposobnosti za obavljanje zadaća koje su mu povjerene i djelovati neovisno. Stoga bi u tom pogledu trebalo predvidjeti odgovarajuće zaštitne mjere. Također treba točno utvrditi kako će to tijelo izvješćivati Komisiju.
            
         
               (8)
            
            
               Kako bi se osiguralo njegovo pravilno funkcioniranje, trebalo bi utvrditi odgovarajuća pravila o poslovniku, potrebnim zahtjevima za glasanje i financiranju tijela za reviziju performansi.
            
         
               (9)
            
            
               Odluku Komisije od 29. srpnja 2010. i Odluku Komisije od 25. srpnja 2013. trebalo bi radi jasnoće staviti izvan snage.
            
         
               (10)
            
            
               Kako bi se osigurao kontinuitet, ova Odluka trebala bi stupiti na snagu 1. srpnja 2015.
            
         
               (11)
            
            
               Mjere predviđene ovom Odlukom u skladu su s mišljenjem Odbora za jedinstveno nebo uspostavljenog u skladu s člankom 5. stavkom 1. Uredbe (EZ) br. 549/2004,
            
         DONIJELA JE OVU ODLUKU:
   Članak 1.
   Imenovanje tijela za reviziju performansi
   1.   Komisija Eurocontrola za reviziju performansi, koju u radu podupire odjel za reviziju performansi agencije Eurocontrol, imenuje se tijelom za reviziju performansi jedinstvenog europskog neba do 31. prosinca 2016.
   2.   Imenovanje podliježe uvjetima da tijelo za reviziju performansi zadrži kolektivnu sposobnost u četiri ključna područja performansi: području sigurnosti, kapaciteta, okoliša i troškovne učinkovitosti, te da mu odjel Eurocontrola za reviziju performansi pruža dovoljnu, neovisnu i stručnu potporu.
   3.   Pri izvršavanju dužnosti koje su mu povjerene ovom Odlukom, tijelo za reviziju performansi, njegov predsjednik i pojedinačni članovi nepristrani su i neovisno vrše svoje funkcije, izbjegavajući sukobe interesa.
   4.   Tijelu za reviziju performansi odobrava se pristup podacima povezanima s performansama iz Provedbene uredbe (EU) br. 390/2013, dostupnima unutar Eurocontrola.
   Članak 2.
   Izvješćivanje
   1.   Tijelo za reviziju performansi djeluje potpuno transparentno i izravno izvješćuje Komisiju. Izvješća i preporuke tijela za reviziju performansi vlasništvo su Komisije. Za objavljivanje ili širenje tih izvješća i preporuka potrebno je prethodno pisano odobrenje Komisije.
   2.   Tijelo za reviziju performansi Komisiju izvješćuje jednom godišnje:
   
               (a)
            
            
               o svojoj suradnji s Europskom agencijom za sigurnost zračnog prometa (EASA) i o radnim dogovorima s pružateljima usluga u zračnoj plovidbi, operatorima zračnih luka, koordinatorima zračnih luka i zračnim prijevoznicima, kako je navedeno u članku 3. stavcima 7. i 8 Provedbene uredbe (EU) br. 390/2013;
            
         
               (b)
            
            
               o radu izvršenom u skladu s ovom Odlukom i o korištenju resursima.
            
         Članak 3.
   Imenovanje predsjednika i članova
   1.   Predsjednik i članovi tijela za reviziju performansi navedeni su u Prilogu.
   2.   Predsjednik i članovi potpisuju izjavu kojom se obvezuju neovisno vršiti svoje funkcije u tijelu za reviziju performansi.
   3.   Ako predsjednik ili član napusti tijelo za reviziju performansi prije 31. prosinca 2016., zamjena se bira među kandidatima koji imaju odgovarajuće iskustvo, stručnost i neovisnost te koji nisu u sukobu interesa. Zamjenu imenuje Komisija u skladu s člankom 3. stavkom 1. Provedbene uredbe (EU) br. 390/2013.
   Članak 4.
   Poslovnik
   1.   Tijelo za reviziju performansi donosi svoj poslovnik uz prethodno odobrenje Komisije, glasanjem običnom većinom.
   2.   Tijelo za reviziju performansi donosi svoja izvješća i preporuke glasanjem običnom većinom.
   Članak 5.
   Financiranje
   1.   Rad tijela za reviziju performansi na izvršavanju zadaća iz članka 3. stavaka 3., 4., 5. i stavka 6. točke (a) Provedbene uredbe (EU) br. 390/2013, uključujući troškove predsjednika i članova tijela za reviziju performansi, kao i odgovarajući troškovi osoblja odjela Eurocontrola za reviziju performansi financiraju se iz proračuna Unije.
   2.   Zadaće iz članka 3. stavka 6. točaka (b) i (c) Provedbene uredbe (EU) br. 390/2013 predmet su posebnog financiranja država članica kojim se pokrivaju dodatni troškovi nastali na temelju zahtjeva za pomoć tijela za reviziju performansi dotičnoj državi članici ili državama članicama.
   Članak 6.
   Prijevremeni raskid
   1.   Ako se predsjednik ili član tijela za reviziju performansi ne pridržava odredaba ove Odluke, Komisija im ima pravo prekinuti mandat.
   2.   Ako se Eurocontrol ne pridržava odredaba ove Odluke, Komisija ima pravo preispitati ili prekinuti imenovanje uz pisanu obavijest tri mjeseca ranije.
   Članak 7.
   Stavljanje izvan snage
   Odluka Komisije od 29. srpnja 2010. i Odluka Komisije od 25. srpnja 2013. stavljaju se izvan snage.
   Članak 8.
   Stupanje na snagu i primjena
   Ova Odluka stupa na snagu 1. srpnja 2015. i primjenjuje se do 31. prosinca 2016.
   
      Sastavljeno u Bruxellesu 24. rujna 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 96, 31.3.2004., str. 1.
   
   
      (2)  C(2010) 5134 završna verzija.
   
      (3)  C(2013) 4651 završna verzija.
   
      (4)  Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (SL L 128, 9.5.2013., str. 1.).
   
      PRILOG
      PREDSJEDNIK I ČLANOVI TIJELA ZA REVIZIJU PERFORMANSI
      
         Predsjednik tijela za reviziju performansi:
      
      
                  —
               
               
                  GRIFFITHS Peter
               
            
         Članovi tijela za reviziju performansi:
      
      
                  —
               
               
                  BARTHELEMY Laurent
               
            
                  —
               
               
                  BAUMGARTNER Marc
               
            
                  —
               
               
                  BILLINGER Nils Gunnar
               
            
                  —
               
               
                  BRUN René
               
            
                  —
               
               
                  BUJIA LORENZO Juan Manuel
               
            
                  —
               
               
                  ERDURAK Hasan Bahadir
               
            
                  —
               
               
                  HUTCHINGS Marja
               
            
                  —
               
               
                  ISCRA Giorgio
               
            
                  —
               
               
                  LAHTINEN Antero J.
               
            
                  —
               
               
                  LAMBERT Anne
               
            
                  —
               
               
                  NIEMEIER Hans-Martin
               
            
                  —
               
               
                  RIEDLE Ralph